Cele oor Senekal: ‘Dis nie ŉ piekniek’  Bheki Cele buite die hof. Foto: Christel Cornelissen “Dis nie ŉ piekniek nie. Dit weet ons almal.” Só het die minister van polisie, Bheki Cele, buite die landdroshof in Senekal gesê waar twee vermeende plaasmoordenaars aansoek doen om borgtog. Sekwetje Mahlamba en Sekola Piet Matlaletsa word beskuldig van die moord op die 21-jarige Brendin Horner, ŉ plaasbestuurder van die streek. Saam met Cele is die minister van staatsveiligheid, Ayanda Dlodlo. Die leier van die EFF, Julius Malema, is ook in die hof. Volgens Cele het sowat 3 000 mense van verskillende organisasies of partye Vrydag na die dorp opgeruk. Geen ernstige voorvalle is tot dusver aangemeld nie. Cele sê die polisie het sedert Donderdag sy teenwoordigheid in die dorp beduidend verskerp. Verskeie hooggeplaaste offisiere is boonop sedert verlede week, toe chaos aanvanklik tydens die beskuldigdes se eerste hofverskyning uitgebreek het, op die dorp om die situasie te monitor. Cele sê een mens is tot dusver vir die onwettige besit van ŉ vuurwapen in hegtenis geneem. Verskeie padblokkades is in die omgewing opgestel en volgens die minister is verskeie gewapende mense aangesê om terug te draai. Julius Malema, Bheki Cele en Ayando Dlodlo in die hof. Foto: Christel Cornelissen Die twee beskuldigdes se borgtogaansoek word na verwagting laatmiddag hervat en volgens die minister is die polisie voorbereid op enige gebeurlikheid. “Ons sal wat ook al die uitspraak [oor die borgtogaansoek] is, hanteer,” het hy gesê. Dlodlo het gesê hoewel geen groot voorvalle aangemeld is nie, was daar plek-plek oproer “wat ŉ mens sal vind wanneer mense met verskillende sienings bymekaarkom”. Sy het ook gesê sy glo nie dat mense vandag na die dorp gekom het met die spesifieke doel om geweld aan te hits nie. Volgens die polisie word nog inhegtenisnemings ook steeds verwag in verband met verlede week se oproer. André Pienaar, ŉ sakeman van die dorp, is tot dusver die enigste persoon wat in verband met die geweld buite die hof aangekeer is. Hy is steeds in aanhouding.